section_heading: Vojna karijera
paragraph_text: Johann von Henriquez je rođen 16. svibnja 1861. u Bjelovaru. Sin je Gustava von Henriqueza, inače general pukovnika u austrijskoj vojsci. Osnovnu i srednju školu pohađa u Olomoucu. Od 1878. pohađa Terezijansku vojnu akademiju u Bečkom Novom Mjestu koju završava 1881. godine, dok od 1884. pohađa Ratnu akademiju u Beču. U studenom 1886. promaknut je u čin poručnika, te se nalazi na službi u stožeru 55. pješačke brigade u Klagenfurtu. Od rujna 1888. služi u stožeru 12. pješačke brigade, nakon čega je u travnju 1890. premješten u stožer IX. korpusa. Te iste godine u svibnju unaprijeđen je u čin satnika, nakon čega se od travnja 1892. nalazi na službi u odjelu za mapiranje. U navedenom odjelu služi do svibnja 1893. kada je premješten u stožer IX. korpusa sa sjedištem u Budimpešti, nakon čega od siječnja 1895. nalazi na službi u 3. pješačkoj pukovniji u Bosni i Hercegovini. U svibnju 1896. imenovan je načelnikom stožera u 34. pješačkoj diviziji na kojoj dužnosti se nalazi do veljače 1897. kada postaje načelnikom stožera 31. pješačke divizije smještene u Budimpešti. U međuvremenu je, u studenom 1896., promaknut u čin bojnika.